Þingflokkar Samfylkingarinnar, Flokks fólksins, Pírata og Viðreisnar hafa lagt fram sameiginlegt frumvarp til að bregðast við stöðu þeirra einstaklinga sem til stendur að senda úr landi með fjöldabrottvísun.
Flokkarnir leggja til að sett verði nýtt ákvæði til bráðabirgða sem feli í sér að dráttur á málsmeðferð umsækjenda um alþjóðlega vernd, sem varð vegna heimsfaraldurs COVID-19, verði ekki talinn á ábyrgð umsækjendanna sjálfra. Því skuli umsóknir þeirra teknar til efnislegrar meðferðar hafi þeir verið hér í tólf mánuði eða lengur. Í tilkynningu segir að fjöldabrottvísunin, sem íslensk stjórnvöld hafi undirbúið, sé ekki lagaleg nauðsyn heldur yrði hún pólitísk framkvæmd. Helga Vala Helgadóttir, þingmaður Samfylkingarinnar, segir að ef skiptar skoðanir séu innan stjórnarflokkanna sé þingmönnum velkomið að styðja frumvarp þessara stjórnarandstöðuflokka.
Fjórir stjórnarandstöðuflokkar leggja fram sameiginlegt frumvarp um að bregðast við stöðu þess flóttafólks sem hefur ílengst hér vegna kórónuveirufaraldursins.